แม่น้ำน้อยเริ่มล้นตลิ่ง ชลประทานอยุธยาเตรียมระบายน้ำเข้าทุ่ง 15 กันยายนนี้
แม่น้ำน้อยเริ่มล้นตลิ่ง ชลประทานอยุธยาเตรียมระบายน้ำเข้าทุ่ง 15 กันยายนนี้เขื่อนเจ้าพระยา  จังหวัดชัยนาท  เร่งระบายน้ำลงแม่น้ำเจ้าพระยาอยู่ที่ปริมาณ 951 ลูกบาศก์เมตรต่อวินาที  ทำให้กรมชลประทานต้องแจ้งเตือนพี่น้องประชาชนในพื้นที่ลุ่มต่ำให้เตรียมรับมือเนื่องจากปริมาณน้ำจะเพิ่มสูงขึ้น  ล่าสุดในพื้นที่ตำบลหัวเวียง  อำเภอเสนา  ซึ่งเป็นพื้นที่ลุ่มต่ำที่สุดของจังหวัดฯ  พบว่า  มีบ้านเรือนประชาชนอยู่ติดริมแม่น้ำน้อยได้รับผลกระทบจากแม่น้ำล้นตลิ่ง 101 หลังคาเรือน  ส่วนใหญ่น้ำได้ไหลเข้าท่วมบริเวณใต้ถุนบ้านอยู่ในระดับ  20 -50 เซนติเมตร  แต่ยังไม่มีผลกระทบแต่อย่างใด  พร้อมกันนี้ ชลประทานได้ประกาศให้ประชาชนรับทราบว่าในวันที่ 15 กันยายนนี้ จะเริ่มปล่อยน้ำเข้าทุ่งรับน้ำทั้ง 7 ทุ่งแล้ว  ประกอบด้วย   ทุ่งป่าโมก ทุ่งผักไห่ ทุ่งบางบาล ทุ่งบ้านแพน ทุ่งเจ้าเจ็ด ทุ่งบางกุ่ม และทุ่งบางกุ้ง  เนื่องจากการบริหารจัดการน้ำในพื้นที่ 7 ทุ่งดังกล่าวจะเป็นที่พักน้ำ หรือแก้มลิงให้กับจังหวัดฯ ได้อย่างมีประสิทธิภาพ  ประกอบกับ  เกษตรกรได้เก็บเกี่ยวผลผลิตแล้วเสร็จเป็นที่เรียบร้อยแล้วเช่นกัน  เพื่อเตรียมปลูกข้าวรอบใหม่ในเดือนเมษายน